ไฟแนนซ์ทูเดย์
...พลิกล็อกความคาดหมายคนในวงการทั้งหมด หลังจาก ทรูมูฟ และ แจส โมบาย บรอดแบนด์ กลายเป็นรายที่ชนะการประมูลใบอนุญาต 4จี บนคลื่นความถี่ 900 MHz งานนี้ทำให้ธนาคารพาณิชย์ต้องประเมินงบการเงินของบริษัทสื่อสารทั้งรายเก่ารายใหม่กันหมด
22 ธ.ค. 2558

...พลิกล็อกความคาดหมายคนในวงการทั้งหมด หลังจาก ทรูมูฟ และ แจส โมบาย บรอดแบนด์ กลายเป็นรายที่ชนะการประมูลใบอนุญาต 4จี บนคลื่นความถี่ 900 MHz งานนี้ทำให้ธนาคารพาณิชย์ต้องประเมินงบการเงินของบริษัทสื่อสารทั้งรายเก่ารายใหม่กันหมด 
...เพราะเป็นที่แน่นอนแล้วว่า แบงก์ใหญ่ทั้ง 4 แห่ง คือ กรุงเทพ กรุงไทย ไทยพาณิชย์ และกสิกรไทย ต่างมีส่วนร่วมในการปล่อยกู้บริษัทสื่อสารทั้ง 3 รายที่ประมูลคลื่นได้ ทั้งในรูปของแบงก์การันตีและการปล่อยกู้เพื่อการลงทุน
...แต่การปล่อยกู้ครั้งนี้ อาจไม่ต้องคิดหนักเท่ากับเมื่อครั้งปล่อยกู้ให้ผู้ประกอบการทีวีดิจิทัล ครั้งนั้นผู้ประกอบการหลายรายยังไม่มีช่องสถานีอยู่ในมือ ทำให้คาดการณ์จำนวนผู้ชมลำบาก การปล่อยกู้หรือให้แบงก์การันตีจึงค่อนข้างระมัดระวัง ผู้ประกอบการหลายรายถูกให้นำเงินฝากแบงก์มาค้ำประกันการกู้ทั้งจำนวน เรื่องนี้ผู้ประกอบการที่เพิ่งจอดำรู้เรื่องดี
...แต่การปล่อยกู้ 4จี ครั้งนี้ แบงก์ก็ยังประเมินความเป็นไปได้ของโครงการง่ายกว่า เพราะ 2 ใน 3 ราย คือ ทรูและเอไอเอสมีลูกค้าที่ใช้บริการอยู่ในมือ เหลือแต่ แจส โมบาย บรอดแบนด์ ที่หลายแบงก์ยังจดๆ จ้องๆ เพราะไม่มีลูกค้ามือถืออยู่เลย การหาใหม่ก็ไม่ใช่ง่าย แต่ก็ต้องจับตาดู “ไพ่” ที่ แจส โมบายฯ ซ่อนไว้ว่าจะทิ้งออกมาเป็นอะไร
...เป็นผู้ว่าฯ แบงก์ชาติ ที่ไม่ได้มาจากลูกหม้อ วิรไท สันติประภพ ก็เลยแปลกใจนิดหน่อย เพราะไม่คิดว่าตำแหน่งผู้ว่าฯ แบงก์ชาติ ต้องเดินทางไปประชุมต่างประเทศบ่อยมาก ตารางการเดินทางไปต่างประเทศถี่ยิบ
...แต่ถึงกระนั้น ผู้ว่าฯ แบงก์ชาติก็ยังมีเวลาเดินทางไป จ.ลำปาง เพื่อทำงานให้กับมูลนิธิมั่นพัฒนา ที่เน้นการจุดประกายความรู้ให้กับคนชนบทที่จะเอาไปต่อยอดทำมาหาเลี้ยงชีพได้ ที่ขาดไม่ได้ คือ การแวะไหว้พระในวัดท้องถิ่น 
...สาลินี วังตาล ประธานกรรมการเอสเอ็มอีแบงก์ ตีฆ้องช่วยเอสเอ็มอีที่ยังขาดสภาพคล่อง โดยเข้าไปคุยกับแบงก์พาณิชย์ที่มีคำขอกู้ซอฟต์โลนค้างท่อ รวมทั้งหน่วยงาน อื่นๆ อย่างสมาพันธ์เอสเอ็มอี สภาอุตสาหกรรมฯ หอการค้าไทย ให้ส่งลูกค้ามายื่นคำขอกู้ Policy Loan อัตราดอกเบี้ย 4% โดยไว จะได้ปล่อยกู้ได้ตามวงเงินที่ตั้งไว้ 1.5 หมื่่นล้านบาท